**Pakuotės lapelis: informacija vartotojui**

**ACETYLSALICYLIC ACID GRINDEKS 500 mg tabletės**

Acetilsalicilo rūgštis

**Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

1. Neišmeskite šio lapelio, nes vėl gali prireikti jį perskaityti.
2. Jeigu norite sužinoti daugiau arba pasitarti, kreipkitės į vaistininką.
3. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
4. Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra ACETYLSALICYLIC ACID GRINDEKSir kam jis vartojamas

2. Kas žinotina prieš vartojant ACETYLSALICYLIC ACID GRINDEKS

3. Kaip vartoti ACETYLSALICYLIC ACID GRINDEKS

4. Galimas šalutinis poveikis

5. Kaip laikyti ACETYLSALICYLIC ACID GRINDEKS

6. Pakuotės turinys ir kita informacija

**1. Kas yra ACETYLSALICYLIC ACID GRINDEKS ir kam jis vartojamas**

ACETYLSALICYLIC ACID GRINDEKS 500 mg tabletės pasižymi skausmą malšinančiu, priešuždegiminiu bei karščiavimą mažinančiu poveikiu.

Jis vartojamas nestipriam skausmui malšinti ir karščiavimui mažinti.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

**2. Kas žinotina prieš vartojant ACETYLSALICYLIC ACID GRINDEKS**

**ACETYLSALICYLIC ACID GRINDEKS vartoti negalima:**

- jeigu yra alergija acetilsalicilo rūgščiai (aspirinui), kitiems salicilatams arba bet kuriai pagalbinei šio vaisto medžiagai (jos išvardytos 6 skyriuje);

* jeigu Jums anksčiau pasireiškė astmos priepuoliai, dilgėlinė ar stipri sloga, veido, liežuvio ar gerklės patinimas, kuris sukėlė kvėpavimo pasunkėjimą, kuriuos sukėlė acetilsalicilo rūgšties, kitų salicilatų arba kitų nesteroidinių vaistų nuo uždegimo (NVNU), tokių kaip ibuprofenas, indometacinas, diklofenakas, vartojimas;
* jeigu anksčiau buvo pasireiškusi ar dabar esanti aktyvi ar pasikartojanti skrandžio ar dvylikapirštės žarnos opa ir (arba) kraujavimas (du ar daugiau patvirtinti išopėjimo ar kraujavimo epizodai);
* jeigu anksčiau buvo pasireiškęs kraujavimas iš virškinimo trakto ar prakiurimas, susiję su ankstesniu NVNU vartojimu;
* jeigu yra polinkis kraujuoti;
* jeigu turite kraujo krešėjimo sutrikimų, pvz., trombocitopeniją (sumažėjęs trombocitų kiekis kraujyje, sukeliantis mažas odos ir gleivinės hemoragijas) ar hemofiliją;
* jei yra buvusi skrandžio ar dvylikapirštės žarnos opa ir kartu vartojate kraujo krešėjimą mažinančius vaistus vadinamus antikoaguliantais (pvz., hepariną ir kumarinus), trombocitų agregaciją mažinančius vaistus (pvz., klopidogrelį);
* jei yra sunkus kepenų funkcijos nepakankamumas;
* jei yra sunkus inkstų funkcijos nepakankamumas;
* jeigu yra sunkus širdies nepakankamumas;
* jeigu Jums yra gliukozės 6-fosfato dehidrogenazės trūkumas;
* jeigu sergate podagra (šlapimo rūgšties kristalų susikaupimas sąnariuose);
* jeigu kartu vartojate 15 mg ar daugiau per savaitę metotreksato;
* paskutiniojo nėštumo trimestro metu ir žindymo laikotarpiu;
* vaikams ir jaunesniems kaip 16 metų paaugliams (žr. žemiau poskyrį „Vaikams ir paaugliams“).

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti ACETYLSALICYLIC ACID GRINDEKS:

▪ norint išvengti perdozavimo, reikia patikrinti, ar kartu vartojamų vaistų sudėtyje nėra acetilsalicilo rūgšties;

▪ jeigu anksčiau yra pasireiškusi skrandžio ar dvylikapirštės žarnos opa ar kraujavimas iš virškinimo trakto;

▪ jeigu sergate lėtine ar pasikartojančia virškinimo trakto uždegimine liga (opiniu kolitu, Krono liga);

▪ jeigu yra *Helicobacter pylori* infekcija;

▪ jeigu jums reikalinga chirurginė operacija (acetilsalicilo rūgšties vartojimą reikia nutraukti kelias dienas prieš chirurginę procedūrą);

▪ jeigu Jūsų inkstų ir (arba) kepenų funkcija sutrikusi;

▪ jeigu sergate astma ar turite alerginių sutrikimų;

▪ jeigu yra natrio ir vandens susilaikymas organizme ar nekontroliuojamas kraujospūdžio padidėjimas (hipertenzija);

▪ jeigu yra nereguliarus kraujavimas iš gimdos ar neįprastai gausios ar pailgėjusios menstruacijos;

▪ jeigu kartu vartojate kitų NVNU, įskaitant selektyvius ciklooksigenazės-2 inhibitorius, kortikosteroidus, vaistus, mažinančius krešumą ar krešulių susidarymą, ar tiklodipiną;

▪ jeigu vartojate pemetreksedo;

▪ jeigu vartojate šlapimo rūgšties išsiskyrimą skatinančius vaistus (žr. „Kiti vaistai ir ACETYLSALICYLIC ACID GRINDEKS“);

▪ jeigu esate senyvo amžiaus.

Jei Jums numatyta chirurginė operacija (net nedidelė, pvz., danties traukimas), pasakykite gydytojui, kad vartojate acetilsalicilo rūgšties, nes kraujavimas gali būti didesnis nei įprasta.

Šio vaisto vartojimas gali būti susijęs su nedidele padidėjusia širdies priepuolio („miokardo infarkto“) rizika. Bet kokia rizika yra labiau tikėtina, vaisto vartojant didelėmis dozėmis ir ilgą laiką.

Jei turite širdies problemų, anksčiau buvo pasireiškęs insultas, ar manote, kad Jums yra tokių būklių rizika (pavyzdžiui, Jūsų kraujospūdis yra padidėjęs, sergate diabetu ar Jūsų cholesterolio kiekis kraujyje yra didelis arba rūkote), gydymą turite aptarti su gydytoju arba vaistininku.

Vartojant visus NVNU, bet kuriuo gydymo metu gali pasireikšti virškinimo trakto kraujavimas, išopėjimas ar prakiurimas, su ar be įspėjamųjų simptomų ar anksčiau pasireiškusių virškinimo trakto simptomų. Šių šalutinių poveikių rizika didėja didinant NVNU dozę, pacientams, kuriems anksčiau yra pasireiškusi opa ir senyviems žmonėms. Tokiu atveju gydymą reikia pradėti kuo mažesne doze.

Pacientai (ypač senyvi), kuriems praeityje pasireiškė virškinimo trakto sutrikimai, turi pranešti, jeigu atsiranda kokių nors neįprastų virškinimo simptomų (ypač kraujavimas iš virškinimo trakto).

Jeigu vartojant ACETYLSALICYLIC ACID GRINDEKS pasireiškė kraujavimas iš virškinimo trakto ar jo išopėjimas, vaisto vartojimą reikia nedelsiant nutraukti.

Labai retai gali pasireikšti tokios sunkios odos reakcijos, kaip eksfoliacinis dermatitas, Stivenso – Džonsono sindromas bei toksinė epidermio nekrolizė. Pastebėjus pirmuosius odos išbėrimo, gleivinės pažeidimo ar kitus padidėjusio jautrumo požymius, acetilsalicilo rūgšties vartojimą reikia nutraukti.

Nepageidaujamą poveikį galima sumažinti gydant mažiausia simptomus kontroliuojančia doze ir kiek galima trumpiau.

**Vaikams ir paaugliams**

Acetilsalicilo rūgšties negalima vartoti vaikams ir jaunesniems kaip 16 metų paaugliams (žr. „ACETYLSALICYLIC ACID GRINDEKS vartoti negalima“) esant karščiavimui ar virusinei infekcijai dėl Rėjaus (Reye) sindromo pavojaus. Rėjaus sindromas pasireiškia labai retai, esant kai kurioms virusinėms ligoms ir pasižymi sunkiu nervų sistemos sutrikimu ir kepenų pažeidimu. Simptomai yra letargija, mieguistumas, pilvo skausmas, ilgas vėmimas, agresyvumas, kepenų sutrikimai, traukuliai ir koma.

**Kiti vaistai ir ACETYLSALICYLIC ACID GRINDEKS**

Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

Deriniai kurių kartu vartoti negalima

* Metotreksatas (vartojamas reumatoidinio artrito, psoriazės ir vėžio gydymui) (dozės didesnės nei 15 mg per savaitę). Acetilsalicilo rūgšties ir metotreksato derinys gali padidinti toksiškumą dėl acetilsalicilo rūgšties sukelto sumažėjusio metotreksato šalinimo. Prieš vartojant acetilsalicilo rūgštį pasitarkite su gydytoju.
* Geriamieji antikoaguliantai (vartojami kraujo krešulių prevencijai ir gydymui). Kartu vartoti negalima, jei yra buvusi skrandžio ar dvylikapirštės žarnos opa.

Nerekomenduojami deriniai

* Vaistai, skirti gydyti podagrą (pvz., probenecidas, sulfinpirazonas): acetilsalicilo rūgštis gali sumažinti probenecido, sulfinpirazono poveikį.

Deriniai, reikalaujantys atsargumo arba apsvarstymo

* NVNU (pvz., ibuprofenas): padidėjusi nepageidaujamų poveikių rizika.
* Vaistai mažinantys kraujo krešumą: acetilsalicilo rūgšties vartojimas kartu su fenindionu padidina kraujavimo riziką; acetilsalicilo rūgštis padidina heparino ir kumarinų (pvz. varfarino) poveikį.
* Antitrombocitiniai preparatai (pvz., klopidogrelis): padidėjusi kraujavimo iš virškinimo trakto rizika.
* Antidepresantai: padidėjusi kraujavimo rizika, acetilsalicilo rūgšties vartojant kartu su venlafaksinu ar selektyviais serotonino reabsorbcijos inhibitoriais (SSRI; pvz., sertralinu ar paroksetinu).
* Sibutraminas (vartojamas apetitui mažinti), iloprostas (vartojamas plautinei arterinei hipertenzijai gydyti): padidėjusi kraujavimo rizika.
* Vaistai, vartojami padidėjusiam kraujospūdžiui ir edemai gydyti (AKF inhibitoriai ir angiotenzino II receptorių antagonistai): padidėjusi inkstų nepakankamumo rizika ir sumažėjęs kraujospūdį mažinantis poveikis.
* Diuretikai (vartojami gydyti padidėjusį kraujospūdį): acetilsalicilo rūgštis mažina spironolaktono poveikį.
* Acetazolamidas (vartojamas glaukomos, tam tikrų rūšių traukulių ir perteklinio vandens susilaikymo gydymui): vartojimas kartu gali sukelti sunkią acidozę ir padidėjusį toksinį poveikį centrinei nervų sistemai.
* Gliukokortikoidai (vartojami alergijai ar uždegimui gydyti): padidėjusi virškinimo trakto išopėjimo ir kraujavimo rizika.
* Zafirlukastas (vartojamas astmai gydyti): acetilsalicilo rūgštis padidina zafirlukasto koncetraciją plazmoje.
* Mifepristonas (vartojamas sukelti abortą ankstyvo nėštumo laikotarpiu): dėl acetilsalicilo rūgšties gali sumažėti mifepristono poveikis.
* Antidiabetiniai preparatai: acetilsalicilo rūgštis gali stiprinti sulfonilkarbamido cukraus kiekį kraujyje mažinantį poveikį.
* Vaistai, vartojami gydyti epilepsiją: acetilsalicilo rūgštis gali padidinti valproinės rūgšties poveikį.
* Vaistai, kurie šarmina šlapimą (antacidai): dėl šarminio šlapimo gamybos gali padidėti acetilsalicilo rūgšties šalinimas.
* Adsorbentai: kaolinas gali sumažinti acetilsalicilo rūgšties absorbciją.
* Metoklopramidas (vartojamas nuo pykinimo ir vėmimo): pacientams su galvos skausmu, kurį sukėlė migrena, metoklopramidas padidina acetilsalicilo rūgšties koncentraciją plazmoje.
* Metamizolas (vaistas skausmo malšinimui ir karščiavimo mažinimui): kartu vartojant acetilsalicilo rūgštį ir metamizolą, acetilsalicilo rūgšties poveikis kraujo plokštelių agregacijai (kai kraujo plokštelės sulimpa ir sudaro kraujo krešulį) gali mažėti. Todėl, pacientams vartojantiems mažas acetilsalicilo rugšties dozes, skirtas apsaugoti širdį, tokį vaistų derinį reikia vartoti atsargiai.

**ACETYLSALICYLIC ACID GRINDEKS vartojimas su maistu, gėrimais ir alkoholiu**

Vartojant vaistą kartu su alkoholiu, stebimas didesnis kraujavimo iš virškinimo trakto pavojus. Todėl gydymo acetilsalicilo rūgštimi metu reikia vengti alkoholio.

**Nėštumas, žindymo laikotarpis ir vaisingumas**

Jeigu esate nėščia ar žindyvė, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.

Pirmąjį ir antrąjį nėštumo trimestrais acetilsalicilo rūgšties vartoti negalima, nebent gydytojas nuspręstų, kad neabejotinai būtina.

Vaisto negalima vartoti paskutiniame nėštumo trimestre prieš gimdymą (žr. skyrių „ACETYLSALICYLIC ACID GRINDEKS vartoti negalima“), kadangi jis gali pakenkti nėštumui ir (arba) vaisiaus vystymuisi, gali vaisiui sukelti kraujospūdžio plaučiuose padidėjimą ir inkstų funkcijos sutrikimus, ypač neišnešiotiems naujagimiams, kraujavimą (galimai pailgėjusį) motinai ir vaikui, kuris gali pasireikšti net vartojant labai mažas dozes. Motinai gali pasireikšti gimdos susitraukimų sumažėjimas, dėl kurio gimdymas gali būti uždelstas ir pailgėjęs.

Acetilsalicilo rūgšties negalima vartoti žindymo laikotarpiu, kadangi jos išsiskiria į motinos pieną ir kūdikiui gali pasireikšti Reje sindromas.

**Vairavimas ir mechanizmų valdymas**

Vaistas neveikia gebėjimo vairuoti bei valdyti mechanizmus.

**3. Kaip vartoti ACETYLSALICYLIC ACID GRINDEKS**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Tabletę reikia vartoti per burną. Siekiant sumažinti skrandžio dirginimą, vaisto reikėtų vartoti valgant ar užgerti dideliu kiekiu vandens.

Vagelė skirta tik tabletei perlaužti, jeigu ją visą būtų sunku nuryti.

Dozavimas

*Suaugusiems pacientams ir vyresniems nei 16 metų paaugliams*

Rekomenduojama dozė yra 1–2 tabletės, bet ne dažniau nei kas 4 valandas. Didžiausia paros dozė – 6 tabletės (3 g).

*Pacientams, kurių kepenų funkcija sutrikusi*

Acetilsalicilo rūgšties reikia atsargiai vartoti pacientams, segantiems lengvu ar vidutinio sunkumo kepenų funkcijos nepakankamumu. Šio vaisto negalima vartoti esant sunkiam kepenų funkcijos nepakankamumui (žr. „ACETYLSALICYLIC ACID GRINDEKS vartoti negalima“).

*Pacientams, kurių inkstų funkcija sutrikusi*

Acetilsalicilo rūgšties negalima vartoti pacientams,sergantiems sunkiu inkstų funkcijos nepakankamumu. Esant nekontroliuojamam padidėjusiam kraujospūdžiui, taip pat natrio ir vandens susilaikymui organizme, dėl kraujavimo iš virškinimo trakto padidėjusio pavojaus ir kraujagyslių sutrikimų, vaisto vartoti reikia atsargiai (žr. „Įspėjimai ir atsargumo priemonės“).

*Senyviems pacientams*

Senyvi pacientai turėtų vengti ilgesnio acetilsalicilo rūgšties vartojimo dėl kraujavimo iš virškinimo trakto pavojaus. Senyviems pacientams gali tekti koreguoti dozę (žr. „Įspėjimai ir atsargumo priemonės“). Klauskite gydytojo patarimo.

Nevartokite didesnės, negu rekomenduojama, dozės.

Nepasitarus su gydytoju ACETYLSALICYLIC ACID GRINDEKS negalima vartoti ilgiau nei 3 dienas. Jei simptomai nepalengvėjo ar net pablogėjo kreipkitės į gydytoją.

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

**Vartojimas vaikams ir paaugliams**

Acetilsalicilo rūgšties negalima vartoti vaikams ir jaunesniems kaip 16 metų paaugliams (žr. „ACETYLSALICYLIC ACID GRINDEKS vartoti negalima“).

**Ką daryti pavartojus per didelę ACETYLSALICYLIC ACID GRINDEKS** **dozę?**

Pakartotinai vartojant dideles dozes, apsinuodijimo simptomai yra galvos svaigimas, ūžimas ausyse, kurtumas, prakaitavimas, pykinimas, vėmimas, galvos skausmas, sumišimas, neramumas, karščiavimas, dusulys, traukuliai ar koma. Esant perdozavimui, net jei nėra ankstyvųjų simptomų, reikalingas skubus gydymas.

Jei pasireiškia bet kuris aukščiau paminėtas simptomas, ar įtariama, kad buvo perdozuota, nedelsiant susisiekite su savo gydytoju ar sveikatos priežiūros įstaiga. Su savimi turėkite vaisto pakuotę.

**Pamiršus pavartoti ACETYLSALICYLIC ACID GRINDEKS**

Negalima vartoti dvigubos dozės norint kompensuoti praleistą dozę.

**Nustojus vartoti ACETYLSALICYLIC ACID GRINDEKS**

Duomenų nėra.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nedelsiant nutraukite acetilsalicilo rūgštites vartojimą, jei staiga prasidėjo šie simptomai:

* Veido, lūpų, liežuvio ar gerklės patinimas (dėl kurio gali būti sunku ryti ar kvėpuoti), sunkus ar staigus rankų, pėdų ir kulkšnių patinimas, stiprus odos niežėjimas (su iškilusiais gumbeliais), kraujospūdžio sumažėjimas. Šie požymiai gali rodyti sunkia alerginę (anafilaksinę) reakciją (pasitaiko retai), įskaitant Kvinkės edemą (dažnis nežinomas).
* Odos ir (arba) gleivinės reakcija su paraudimu, uždegimu, pūslėmis, bėrimu ar odos lupimusi. Šie požymiai gali rodyti sunkią alerginę reakciją (*Lyell* sindromas, *Stevens-Johnson* sindromas, dažnis labai retas).

Pranešama apie šiuos šalutinius poveikius:

Dažni (gali pasireikšti ne daugiau kaip 1 iš 10 žmonių)

* virškinimo sutrikimai;
* pykinimas;
* vėmimas;
* viduriavimas.

Nedažni (gali pasireikšti ne daugiau kaip 1 iš 100 žmonių)

* gastritas (skrandžio gleivinės uždegimas).

Reti (gali pasireikšti ne daugiau kaip 1 1000 žmonių)

* pailgėjęs kraujavimo laikas;
* alerginės reakcijos (bronchospazmas, alerginės odos reakcijos). Jei pasireiškia padidėjusio jautrumo reakcijų, vaisto vartojimą reikia nutraukti;
* edema;
* sumišimas;
* galvos svaigimas;
* klausos sutrikimai (ūžimas ausyse, kuris labai retai gali baigtis kurtumu);
* svaigulus (vertigo);
* virškinimo trakto uždegimas, erozija, skrandžio opa, peptinės opos paūmėjimas;
* prakiurimas ar kraujavimas iš virškinimo trakto; kraujavimo rizika didėja su doze.

Labai reti (gali pasireikšti ne daugiau kaip 1 iš 10000 žmonių)

* hematopoezės sutrikimai, įskaitant trombocitopeniją (trombocitų kiekio kraujyje sumažėjimas), nes acetilsalicilo rūgštis slopina trombocitų agregaciją. Esant trombocitopenijai, gali pasireikšti odos ir gleivinių hemoragijos.

Dažnis nežinomas (negali būti apskaičiuotas pagal turimus duomenis)

* vartojant didelėmis dozėmis, acetilsalicilo rūgštis gali sukelti kraujo krešumo sutrikimus, kaip lėtinės odos ir gleivinės hemoragijos, taip pat pailgėjęs kraujavimo ir krešėjimo laikas;
* hemoraginis vaskulitas (kraujagyslių uždegimas, kurį sukėlė kraujo krešėjimo sutrikimai);
* sloga;
* dusulys;
* bronchospazmas;
* astmos priepuolis;
* purpura (raudona ar purpurinė oda);
* mazginė eritema, daugiaformė eritema;
* *Stevens-Johnson* sindromas, *Lyell* sindromas;
* Kvinkės edema.

Net nedidelės acetilsalicilo rūgšties dozės didina kraujavimo riziką.

Gydymas acetilsalicilo rūgštimi gali sukelti ne tik kraujavimą iš virškinimo trakto, bet ir kitų tipų kraujavimą (pvz., po jungine).

Gali pasireikšti inkstų ir šlapimo takų sutrikimai.

Gali pasireikšti edema, padidėjęs kraujospūdis ir širdies nepakankamumas.

ACETYLSALICYLIC ACID GRINDEKS gali būti susijęs su nedidele padidėjusia širdies priepuolio („miokardo infarkto“) ar insulto rizika.

Pranešama apie pilvo pūtimą, vidurių užkietėjimą, pilvo skausmą, kraują išmatose, kraują vėmaluose, opinį burnos gleivinės uždegimą, kolito ir Krono ligos paūmėjimą.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti ACETYLSALICYLIC ACID GRINDEKS**

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 °C temperatūroje.

Laikyti gamintojo pakuotėje, kad vaistas būtų apsaugotas nuo drėgmės.

Ant dėžutės po „Tinka iki“ ir lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**ACETYLSALICYLIC ACID GRINDEKS sudėtis**

1. Veiklioji medžiaga yra acetilsalicilo rūgštis. Kiekvienoje tabletėje jos yra 500 mg.
2. Pagalbinės medžiagos yra bulvių krakmolas, mikrokristalinė celiuliozė (E460), talkas, citrinų

rūgštis monohidratas (E330).

**ACETYLSALICYLIC ACID GRINDEKS išvaizda ir kiekis pakuotėje**

Tabletė yra baltos spalvos (gali būti marmurinio atspalvio), apvalios formos, plokščiu paviršiumi su vagele vienoje pusėje, nuožulniais kraštais.

Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes.

Vaistas tiekiamas lizdinėse plokštelėse po 10 tablečių. Kartono dėžutėje yra 1 ar 2 lizdinės plokštelės (10 arba 20 tablečių).

Gali būti tiekiamos ne visų dydžių pakuotės.

**Registruotojas ir gamintojas**

AS GRINDEKS.

Krustpils iela 53, Rīga, LV-1057, Latvija

Tel. +371 67083205

Faksas +371 67083505

El. paštas grindeks@grindeks.lv

Jeigu apie šį vaistą norite sužinoti daugiau, kreipkitės į vietinį registruotojo atstovą.

|  |
| --- |
| AB „Grindeks“ filialasKalvarijų g. 300LT-08318 VilniusTel. + 370 5 2101401Faksas + 370 5 2101402 |

**Šis pakuotės lapelis paskutinį kartą peržiūrėtas 2020-06-01.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje <http://www.vvkt.lt/>.